Príloha k požiadavke: Detailná technická špecifikácia.

Predmet zákazky:
Hardvérová peňaženka na bezpečnú správu a uchovávanie kryptoaktív

Počet kusov:
4 ks

Typ zariadenia:
Samostatné hardvérové zariadenie typu hardvérová peňaženka / cold storage zariadenie určené na bezpečné offline uchovávanie súkromných kľúčov ku kryptoaktívam, podpisovanie transakcií priamo na zariadení a správu digitálnych aktív bez vystavenia súkromných kľúčov pripojenému počítaču, mobilnému zariadeniu, cloudovej službe alebo tretej osobe.

Účel použitia:
Zariadenie bude určené najmä na bezpečnú správu, úschovu a manipuláciu so zaistenými alebo inak procesne relevantnými kryptoaktívami v rámci činností Policajného zboru a Ministerstva vnútra Slovenskej republiky, najmä pri výkone finančného vyšetrovania, pri nakladaní s kryptoaktívami v trestnom konaní a pri zabezpečení bezpečnej úschovy súkromných kľúčov ku kryptoaktívam. Súkromné kľúče musia zostať počas celej životnosti zariadenia uložené v zariadení alebo v ním chránenom kryptografickom prostredí. Zariadenie nesmie vyžadovať uloženie súkromných kľúčov u výrobcu, dodávateľa, v cloudovej službe alebo u tretej osoby. Súkromné kľúče nesmú byť pri bežnom používaní exportované mimo zariadenia.

Konštrukcia:
Zariadenie musí byť kompaktné, prenosné, samostatne použiteľné a vybavené odolným telom vhodným na dlhodobé používanie v služobných podmienkach. Požaduje sa kovové, hliníkové alebo iné rovnocenné odolné vyhotovenie so zvýšenou mechanickou odolnosťou. Zariadenie musí disponovať integrovaným displejom umožňujúcim zreteľné overenie údajov transakcie priamo na zariadení. Zariadenie musí byť odolné voči bežnému služobnému používaniu. Preferuje sa odolnosť voči prachu a vode.

Rozmery a hmotnosť:
Zariadenie musí byť prenosné a vhodné na bezpečné uloženie v režimovom alebo chránenom priestore. Referenčné rozmery môžu byť približne 100mm × 50mm × 10mm a hmotnosť približne 100 g, alebo technicky porovnateľné rozmery a hmotnosť.

Ovládanie:
Zariadenie musí umožňovať potvrdenie bezpečnostne relevantných operácií priamo na zariadení a to hapticky manuálne (tlačidlá) alebo interaktívne (dotykovým displejom). Zariadenie musí disponovať hmatovou, vibračnou alebo obdobnou haptickou odozvou pri potvrdení operácií alebo pri interakcii používateľa so zariadením.

Pripojenie:
Zariadenie musí podporovať pripojenie a napájanie prostredníctvom rozhrania USB-C. Ak zariadenie disponuje aj bezdrôtovou konektivitou, musí ísť o šifrované bezdrôtové pripojenie, napríklad Bluetooth alebo ekvivalent. Bezdrôtová konektivita musí byť používateľom vypínateľná a nesmie byť nevyhnutnou podmienkou na základné bezpečné používanie zariadenia. Komunikácia medzi zariadením a hostiteľským zariadením, teda počítačom alebo mobilným telefónom, musí byť chránená šifrovaním. Preferuje sa použitie verejne auditovateľného alebo open-source komunikačného protokolu.

Napájanie a batéria:
Zariadenie musí byť možné napájať alebo nabíjať prostredníctvom USB-C. Ak zariadenie obsahuje integrovaný akumulátor, musí umožňovať bezpečné nabíjanie a dlhodobé uchovanie zariadenia bez negatívneho vplyvu na uložené súkromné kľúče. Preferuje sa batéria s dlhou životnosťou, zvýšeným počtom nabíjacích cyklov, tepelnou stabilitou a vhodnosťou na dlhodobé skladovanie. Zariadenie musí zostať použiteľné aj v prípade vybitej alebo nefunkčnej batérie prostredníctvom napájania cez USB-C, ak to technické riešenie zariadenia umožňuje. Ak zariadenie disponuje bezdrôtovým nabíjaním, preferuje sa kompatibilita so štandardom Qi2 alebo ekvivalentným štandardom.

Bezpečnostný čip:
Zariadenie musí obsahovať dedikovaný bezpečnostný čip, napr. Secure Element, určený na zvýšenie ochrany pred fyzickými útokmi, neoprávnenou manipuláciou, útokmi hrubou silou a kompromitáciou zariadenia pri fyzickom prístupe. Požaduje sa bezpečnostná úroveň minimálne CC EAL6+ alebo ekvivalentná úroveň bezpečnostnej ochrany.

Viacvrstvová hardvérová ochrana:
Zariadenie musí zabezpečovať ochranu súkromných kľúčov prostredníctvom viacvrstvovej bezpečnostnej architektúry. Preferuje sa riešenie pozostávajúce minimálne z hlavného mikrokontroléra, dedikovaného bezpečnostného prvku so zabezpečením minimálne EAL6+ alebo ekvivalent, a ďalšieho auditovateľného bezpečnostného prvku alebo technicky porovnateľnej vrstvy ochrany. Preferuje sa, aby zariadenie obsahovalo transparentný, otvorený alebo verejne auditovateľný bezpečnostný prvok, ktorého bezpečnostné vlastnosti je možné nezávisle overiť.

Firmvér:
Firmvér zariadenia musí byť open-source alebo verejne auditovateľný, prípadne musí výrobca zabezpečovať verejne dostupnú technickú dokumentáciu umožňujúcu nezávislé overenie bezpečnostných vlastností zariadenia. Zariadenie musí umožňovať bezpečnú aktualizáciu firmvéru. Aktualizácia firmvéru musí byť overovaná kryptografickým mechanizmom tak, aby nebolo možné do zariadenia nahrať neoprávnený alebo sfalšovaný firmvér. Zariadenie musí overovať integritu bootloadera a firmvéru pri spustení zariadenia. Cieľom je zabrániť spusteniu neautorizovaného, sfalšovaného alebo škodlivého firmvéru.

Quantum-ready / postkvantová bezpečnosť:
Zariadenie musí byť navrhnuté s dôrazom na dlhodobú bezpečnosť a odolnosť voči budúcim kryptografickým hrozbám. Preferuje sa tzv. quantum-ready architektúra, pri ktorej sú bezpečnostne relevantné procesy, najmä overovanie bootloadera, firmvéru, aktualizácií firmvéru a autentifikácia zariadenia, chránené postkvantovou kryptografiou alebo ekvivalentným kryptografickým mechanizmom. Preferuje sa podpora postkvantového podpisového mechanizmu, napríklad SLH-DSA-128 alebo ekvivalentného štandardizovaného podpisového mechanizmu, ktorý zabezpečuje, že zariadenie prijme a spustí iba overený firmvér a autorizované aktualizácie.

Ochrana prístupu:
Zariadenie musí vyžadovať autentifikáciu používateľa prostredníctvom PIN kódu alebo rovnocenného bezpečnostného mechanizmu priamo na zariadení. Zariadenie musí byť chránené proti opakovaným pokusom o uhádnutie PIN kódu. Zariadenie musí podporovať dodatočnú ochranu prostredníctvom passphrase, teda voliteľnej prístupovej frázy používateľa, ktorá umožňuje vytváranie oddelených účtov alebo skrytých peňaženiek.

Správa peňaženiek a potvrdzovanie transakcií:
Zariadenie musí umožňovať správu viacerých účtov, adries alebo peňaženiek, najmä na účely oddelenia správy rôznych druhov kryptoaktív, prípadov alebo procesných úkonov. Každá odchádzajúca transakcia musí byť potvrdená fyzickou interakciou používateľa priamo na zariadení. Zariadenie musí pred potvrdením transakcie zobraziť minimálne adresu príjemcu, typ blockchainovej siete, typ kryptoaktíva, odosielané množstvo a poplatok.

Ochrana obnovovacieho hesla:
Zariadenie musí podporovať bezpečné vygenerovanie obnovovacieho hesla (seed) priamo v zariadení. Obnovovacie heslo nesmie byť pri štandardnom procese vytvorenia alebo obnovy prenášané do počítača, mobilného telefónu, cloudovej služby, ani sprístupnené dodávateľovi alebo tretej osobe. Zariadenie musí podporovať zálohovanie typu štandard BIP39, pokročilé zálohovanie typu Shamir Backup, SLIP39 alebo ekvivalentný mechanizmus rozdelenia obnovovacieho hesla na viacero samostatných častí, pri ktorom je možné nastaviť prah potrebný na obnovu peňaženky. Obnova peňaženky musí byť možná priamo prostredníctvom zariadenia alebo bezpečného rozhrania výrobcu bez toho, aby bolo obnovovacie heslo sprístupnené dodávateľovi, výrobcovi, cloudovej službe alebo neoprávnenej osobe. 

Podpora kryptoaktív:
Zariadenie musí podporovať správu minimálne 1 000 rôznych kryptoaktív, digitálnych aktív alebo tokenov. Minimálna požadovaná priama alebo sprostredkovaná podpora pre Bitcoin / BTC, Ethereum / ETH, BNB Smart Chain / BNB, Litecoin / LTC, Bitcoin Cash / BCH, Dogecoin / DOGE, Cardano / ADA, Solana / SOL, TRON / TRX,  XRP, Stellar / XLM, Avalanche / AVAX, Zcash / ZEC, Monero / XMR, tokeny štandardu ERC-20, ERC-721, ERC-1155, TRC-20, BEP-20, ďalšie bežne používané tokenové štandardy, a ďalšie bežne používané siete a tokeny podporované výrobcom zariadenia alebo kompatibilnými aplikáciami tretích strán. Preferuje sa kompatibilita s ekosystémom decentralizovaných aplikácií, DeFi platforiem, dApps, NFT trhovísk a ďalších Web3 aplikácií. Preferuje sa podpora WalletConnect alebo ekvivalentného riešenia umožňujúceho bezpečné šifrované spojenie medzi hardvérovou peňaženkou, aplikáciou výrobcu a decentralizovanými aplikáciami. Zariadenie musí umožňovať bezpečné používanie aj vo vzťahu k s decentralizovaným aplikáciám a aplikáciám tretích strán tak, aby podpisovanie transakcií prebiehalo priamo na zariadení a súkromné kľúče neboli sprístupnené hostiteľskému zariadeniu alebo aplikácii tretej strany.

Kompatibilita:
Zariadenie musí byť kompatibilné s aktuálnymi verziami operačných systémov Microsoft Windows 10 alebo Windows 11, macOS, Linux, napríklad Ubuntu alebo obdobná distribúcia. Zariadenie musí podporovať prepojenie s mobilnými zariadeniami minimálne s operačným systémom Android a Ios. Výrobca musí poskytovať natívnu desktopovú alebo mobilnú aplikáciu na správu kryptoaktív, prijímanie a odosielanie transakcií, overovanie zostatkov, aktualizáciu firmvéru a správu bezpečnostných nastavení zariadenia. Aplikácia musí umožňovať minimálne rozhranie pre prijímanie kryptoaktív, odosielanie kryptoaktív, zobrazenie portfólia, overovanie zostatkov, aktualizáciu firmvéru, správu bezpečnostných nastavení, prácu s viacerými peňaženkami, účtami alebo adresami. Ak aplikácia výrobcu umožňuje nákup, predaj, zámenu alebo staking kryptoaktív, tieto funkcie musia byť realizované tak, aby súkromné kľúče zostávali chránené v hardvérovom zariadení a transakcie boli potvrdzované priamo na zariadení.

Dodanie, obsah balenia a technická podpora:
Každý kus zariadenia musí obsahovať minimálne 1 ks hardvérovej peňaženky, USB-C kábel alebo iný kábel potrebný na základné pripojenie zariadenia, minimálne 2 ks záznamových kariet na zapísanie obnovovacieho hesla, návod na uvedenie do prevádzky a originálne balenie výrobcu. Dodávateľ musí dodať dokumentáciu alebo návod na uvedenie do prevádzky v slovenskom alebo anglickom jazyku. Výrobca alebo dodávateľ musí zabezpečiť dostupnosť technickej podpory, aktualizácií firmvéru a bezpečnostných odporúčaní minimálne počas zákonom určenej záručnej doby. Výrobca by mal zverejňovať bezpečnostné upozornenia, odporúčania a aktualizácie týkajúce sa zariadenia, firmvéru alebo podporovanej aplikácie. Zariadenia musia byť nové, nepoužité, nerepasované a nesmú byť pred dodaním aktivované, inicializované ani nastavené. Inicializácia zariadení, vytvorenie obnovovacieho hesla, nastavenie PIN kódu a prípadnej passphrase bude vykonané až oprávnenou osobou objednávateľa v internom prostredí objednávateľa. Dodávateľ nesmie žiadnym spôsobom poznať, vytvoriť, spracúvať, uchovávať ani sprostredkovať obnovovacie heslo, PIN kód, passphrase alebo iný bezpečnostný údaj súvisiaci s používaním zariadenia. Pri dodaní musí byť možné overiť pravosť zariadenia, integritu balenia a prípadne autenticitu firmvéru prostredníctvom štandardných nástrojov výrobcu alebo porovnateľného kontrolného mechanizmu.

